《与所盘诸君会石幡还和杜老曲江韵 其一》
宋代·丘葵

絮云初擘未成衣，笑踏青莎桥上归。诗酒堪过春日永，莺花却恨海山稀。

竹间弄笛留人住，麦外游丝绊鸟飞。满院东风不收拾，山僧何事苦相违。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。